Yr varsler sommervarme i Oslo til uken. Den er nå avlyst.
Gleder du deg til sommer på fredag? Glem det. Også Yr kan begå feil.   Sjekket Yr nylig? Kanskje lot du deg rive med av stor gul sol og utrolige 20 grader i Oslo fredag? Da kan du bare roe deg ned umiddelbart. Her er det snakk om, om ikke fake news, så i hvert fall helbom. – Vi må nok ta de temperaturene med en stor klype salt, erkjenner vakthavende meteorolog Pernille Borander ved Meteorologisk institutt. Da varslene om temperaturer mellom 13 og 20 grader på Blindern dukket opp, våknet tvilen hos meteorologene.  – Vi mistenkte at Yr syntes det var litt artig. Men vi tror det må være en kalibreringsfeil rundt makstemperaturene, sier hun.  Yr er en tjeneste fra Meteorologisk institutt og NRK. Mistanken ble styrket av at usikkerheten var stor på Yrs mer detaljerte fane. – Men den ser jo de færreste på, konstaterer hun. Men det er absolutt varm luft i omløp. I Berlin er det meldt mellom 20 og 25 grader. Men mot helgen er det varslet kjøligere forhold også i resten av Europa. April: Snitt på 6 grader Og – for å minne oss på det: Det normale i begynnelsen av april er 4–5 grader. Hele måneden ligger på et snitt på 6 grader. Med andre ord: 20 grader til helgen ville nærmest vært en sensasjon. I fjor var makstemperaturen 19,4 grader. Minimum var minus 2,9.  – Har mange reagert på det oppløftende varselet? – Mange så nok lys i tunnelen etter snøen på torsdag, sier Borander.  Hun påpeker at også de 18 gradene som en stund var lovet mandag, er avlyst. Også de 16 gradene utover i uken er nå omfattet av tvil. – Men hvordan blir det, faktisk? – Det blir nok tosifret, rundt 10–11 grader. Maks 13–14, fastslår hun. Men trår til med en trøstende melding: – Men det er jo sol, da. Så det kan godt bli 20 grader i solveggen. Men ikke i skyggen. – Hvor ofte bommer dere såpass mye? – Vi har ikke noen statistikk på mistenkte kalibreringsfeil. Men da treffer vi gjerne neste gang.  – Ditt råd for klesvalg kommende uke? – Rydd bort ulltøyet. Men ta frem vårjakken som tåler litt regn. – Bikini? – Bare hvis du er en som har badet hele vinteren. 
Yr har varslet sol og 20 grader i Oslo på fredag, men dette er feil.  Vakthavende meteorolog Pernille Borander ved Meteorologisk institutt mistenker en kalibreringsfeil.  Riktig temperatur er rundt 10–11 grader, maks 13–14.